Floyd 'oefen skaars' vir McGregor | Netwerk24
Floyd 'oefen skaars' vir McGregor
Deur Michael Green 14 Februarie 2020 20:00
Die Amerikaanse bokser Floyd Mayweather het glo omtrent net 'n paar opstote en 'n paar opsitte gedoen ter voorbereiding van sy veelbesproke geveg in 2017 teen die gemengde gevegskunskampioen Conor McGregor.
Mayweather het volgens World Boxing News hierdie week aan Revolt TV onthul dat hy nie juis bekommerd was oor die kragmeting met McGregor nie.
Floyd Mayweather vertel nou hy het maar min geoefen voor sy geveg in 2017 teen Conor McGregor. Foto: Getty Images
Mayweather het die geveg in die MGM Grand-arena met 'n tegniese uitklophou in die tiende ronde gewen.
"Ek het nie regtig vir die geveg geoefen nie. Al wat ek gedoen het, was opstote en opsitte. Dis al wat ek gedoen het. Opstote en opsitte. Ek het so 'n bietjie geskerm en die sak so 'n paar keer geslaan," het Mayweather gesê.
Volgens hom het hy op verskillende plekke vir die geveg voorberei.
Conor McGregor het gedurende die bra vrot geveg teen Floyd Mayweather nou en dan vergeet dat hy in 'n bokskryt was. Foto: Getty Images
"Ek sou 'n paar dae in Vegas oefen. Partykeer het ek vir 'n week nie by die gimnasium uitgekom nie," het hy gesê.
Maar Mayweather sê wel hy het die geveg tog ernstig opgeneem, want hy wou 'n "bietjie pret" gehad het en "mense vermaak."
Hy het hom glo nie vooraf bekommer oor wat McGregor gedurende die geveg sou kon doen nie.
"Ek hoef nie enige beeldmateriaal van enige vegter te ontleed nie, want ek is Floyd Mayweather. Almal moet my dophou."
Daar was 'n tydjie gelede sprake dat die 42-jarige Mayweather vanjaar weer teen Manny Pacquiao, vir wie hy in 2015 met punte verslaan het, sou boks.